E. Kukan, minister zahraničných vecí SR: (2003-06-25):
Právny poriadok Slovenskej republiky rozlišuje 3 kategórie medzinárodných zmlúv. Podľa ústavy a rozhodnutia prezidenta Slovenskej republiky sa zmluvy členia na prezidentské, vládne a rezortné. Každá z nich má svojho gestora. Gestorom medzinárodných zmlúv v oblasti kultúry je Ministerstvo kultúry Slovenskej republiky, keďže na základe § 18 uvedeného zákona je ústredným orgánom štátnej správy Slovenskej republiky pre umenie, štátny jazyk a písomníctvo, krajinu a pamiatky, pre miestnu a osobitnú kultúru vrátane cirkví, náboženských spoločností a menšinových kultúr, pre verejné informácie na vykonávanie autorského práva a príbuzných práv, ako aj pre výrobu a obchod v oblasti kultúry. V oblasti kultúry sa medzinárodné zmluvy uzavierajú prevažne na vládnej a rezortnej úrovni. Rámcové medzinárodné zmluvy, ktoré obvykle pokrývajú aj širšiu oblasť medzinárodných vzťahov, a to školské a vedecké styky, šport, mládež a pod., sú rozpracované zvyčajne do konkrétnych záverov v tzv. programoch spolupráce alebo vo vykonávacích protokoloch uzatváraných na určité časové obdobia, obyčajne 2 až 4 roky. Podľa informácie Ministerstva kultúry Slovenskej republiky za obdobie rokov 2000 až 2002 uzatvoril tento sektor 12 zmluvných dokumentov, z toho 4 kultúrne dohody, 5 vykonávacích protokolov a 3 iné rezortné a medzirezortné  dohody v oblasti kultúry. Ten zoznam mám, ale myslím si, že nemusím ho čítať, pre tých, ktorí by mali o to záujem, je to k dispozícii. Posledné roky, teda 2001 a 2002, v rámci informácie o stave plnenia medzinárodných zmlúv, ako aj o problémoch súvisiacich s ich plnením rezort kultúry signalizoval problémy pri finančnom zabezpečení záväzkov vyplývajúcich z týchto dohôd, ako aj poukazoval na nejednoznačnosť ekonomických predpisov a zásad pri realizácii kultúrnych podujatí, prijímaní expertov, ako aj výkonných umelcov zo zahraničia a vysielaní našich občanov do zahraničia v rámci zabezpečovania štátnej kultúrnej reprezentácie, ktorej výkon je spravidla podmienený medzinárodnými dohodami. Podľa ministerstva kultúry znižovanie rozpočtu tomuto rezortu komplikuje komplexné plnenie medzinárodných záväzkov prijatých na základe kultúrnych dohôd. O konkrétnych otázkach, samozrejme, bližšie podrobnosti môže poskytnúť ministerstvo kultúry. Podľa hodnotenia ministerstva zahraničných vecí platné medzinárodné zmluvy v oblasti kultúry zodpovedajú zahraničnopolitickej orientácii Slovenskej republiky a ich vykonávanie prispieva k rozvoju a prehlbovaniu bilaterálnej spolupráce Slovenskej republiky s partnerskými krajinami na všetkých úrovniach. Veľmi zbežne by som chcel iba spomenúť, že v zahraničí plní úlohy, pokiaľ ide o kultúrnu dimenziu, na základe medzivládnych dohôd 8 slovenských inštitútov. Zapájajú sa do prezentácie Slovenska v zmysle zahraničnopolitických priorít s cieľom upriamiť pozornosť nielen na bohatý kultúrny potenciál Slovenska, ale aj na celkový historicko-politický kontext. Chcem iba povedať, že iba v roku 2002 slovenské inštitúty sa zúčastnili 662 podujatí, ktoré organizovalo ministerstvo kultúry aj s ministerstvom hospodárstva, 52 regionálnych a ekonomických prezentácií. Chcel by som ešte povedať, že v ostatných rokoch, pokiaľ ide o náš proces približovania sa do Európskej únie, tam možno význam medzinárodných zmlúv nebude až taký veľký, pretože tieto krajiny dávajú prednosť nadviazaniu priamych kontaktov medzi inštitúciami, umeleckými telesami a pod. a medzinárodné zmluvy skôr získavajú iba taký politicko-deklaratívny charakter. Takže bude sa v nich naďalej určite pokračovať, ale väčší dôraz sa kladie na nadväzovanie priamej spolupráce, ktorá je omnoho pragmatickejšia a praktickejšia. Ďakujem pekne, pán predsedajúci. P. Rusko, podpredseda NR SR: Ďakujem pekne, pán minister. Pýtam sa poslancov, či sa chce niekto vyjadriť k predmetnej informácii ústne, nakoľko písomné prihlášky nemám. Jeden poslanec. Uzatváram možnosť prihlásiť sa ústne. Nech sa páči, pán poslanec Jarjabek, môžete sa z miesta vyjadriť.